**ชื่อผู้ศึกษา** ปนัดดา วงค์จันตา

**ชื่อเรื่องวิจัย** รูปแบบการส่งเสริมศักยภาพด้านพลศึกษาสำหรับนักเรียนที่มีความบกพร่องทางการได้ยิน ระดับชั้นมัธยมศึกษาของโรงเรียนเศรษฐเสถียร ในพระราชูปถัมภ์

**ปีที่วิจัยสำเร็จ** 2564

**สถานที่วิจัย** โรงเรียนเศรษฐเสถียร ในพระราชูปถัมภ์ กรุงเทพมหานคร

**บทคัดย่อ**

การศึกษาครั้งนี้ มีวัตถุประสงค์ คือ 1) เพื่อศึกษาสภาพและความต้องการในการส่งเสริมศักยภาพด้านพลศึกษาสำหรับนักเรียนที่มีความบกพร่องทางการได้ยินระดับชั้นมัธยมศึกษาของโรงเรียนเศรษฐเสถียร ในพระราชูปถัมภ์ 2) เพื่อพัฒนารูปแบบการส่งเสริมศักยภาพด้านพลศึกษาสำหรับนักเรียนที่มีความบกพร่องทางการได้ยินระดับชั้นมัธยมศึกษาและ 3) เพื่อศึกษาประสิทธิผลของรูปแบบการส่งเสริมศักยภาพด้านพลศึกษาสำหรับนักเรียนที่มีความบกพร่องทางการได้ยินระดับชั้นมัธยมศึกษา วิธีดำเนินการวิจัย แบ่งออกเป็น 3 ระยะ คือ **ระยะที่ 1** กลุ่มตัวอย่างเลือกเจาะจงจากครูผู้สอนที่มีประสบการณ์การสอนนักเรียนโรงเรียนเศรษฐเสถียร ในพระราชูปถัมภ์ มาแล้วอย่างน้อย 3 ปี จำนวน 10 คน นักเรียนระดับชั้นมัธยมศึกษาที่มีความเข้าใจภาษามือเป็นอย่างดี จำนวน 10 คน **ระยะที่ 2** เลือกเจาะจงจาก ผู้ทรงคุณวุฒิ ประกอบด้วย ผู้บริหาร ครูผู้สอน ที่มีประสบการณ์ด้านพลศึกษาอย่างน้อย 5 ปี จำนวน 20 คน ระยะที่ 3 เลือกแบบเจาะจงจากนักเรียนที่มีผลการทดสอบสมรรถภาพทางกายอยู่ในระดับต่ำลงไปและสมัครเข้าร่วมกิจกรรมส่งเสริมศักยภาพด้านพลศึกษา จำนวน 31 คน และผู้ปกครองของนักเรียนกลุ่มตัวอย่าง จำนวน 31 คน เครื่องมือ ประกอบด้วย 1) แนวคำถามสนทนากลุ่มครูและนักเรียน 2) แบบทดสอบสมรรถภาพทางกายตามมาตรฐานสุขภาพของเด็กไทย อายุ 13-18 ปี 3) แบบสอบถามความเป็นไปได้ในการนำร่างรูปแบบฯและร่างคู่มือไปใช้ 4) แบบสอบถามความพึงพอใจ วิเคราะห์ข้อมูลโดยใช้สถิติขั้นพื้นฐาน ร้อยละ ค่าเฉลี่ย ส่วนเบี่ยงเบนมาตรฐาน สถิติทดสอบที (t - test for dependent Samples) และวิเคราะห์เนื้อหา ผลการศึกษา ดังนี้

1.  สภาพและความต้องการในการส่งเสริมศักยภาพด้านพลศึกษาสำหรับนักเรียนที่มีความบกพร่องทางการได้ยินระดับชั้นมัธยมศึกษา โรงเรียนเศรษฐเสถียร ในพระราชูปถัมภ์ พบว่า **ด้านสภาพ** นักเรียนระดับชั้นมัธยมศึกษาอยู่ในช่วงวัยที่ต้องใช้การเคลื่อนไหวพัฒนาสมรรถภาพทางกาย การหายใจและกล้ามเนื้อแข็งแรงปัญหาคือ นักเรียนมีกิจกรรมการเคลื่อนไหวน้อย สมรรถภาพทางกายต่ำว่าเกณฑ์มาตรฐาน ขาดรูปแบบการส่งเสริมศักยภาพด้านพลศึกษา**ด้านความต้องการ** คือ มีรูปแบบการส่งเสริมศักยภาพด้านพลศึกษา มีการสนับสนุนสื่อ อุปกรณ์ และมีผู้ที่เกี่ยวข้องสนับสนุนสอดคล้องความต้องการของนักเรียนระดับชั้นมัธยมศึกษา

2. รูปแบบการส่งเสริมศักยภาพด้านพลศึกษาสำหรับนักเรียนที่มีความบกพร่องทางการได้ยินระดับชั้นมัธยมศึกษา มี 3 องค์ประกอบ คือ 1) หลักการและจุดมุ่งหมายของรูปแบบ ประกอบด้วย วัตถุประสงค์ กลุ่มเป้าหมาย หลักการและแนวคิดพื้นฐาน 2) ขั้นตอนการดำเนินงาน 5 ขั้นตอน ได้แก่ 2.1) สำรวจและวิเคราะห์ความต้องการในการส่งเสริมศักยภาพด้านพลศึกษาฯ 2.2) ประชุมครูผู้สอนและวางแผนส่งเสริมศักยภาพด้านพลศึกษาฯ 2.3) จัดเตรียมสื่อ อุปกรณ์ แหล่งเรียนรู้ จัดทำตารางการดำเนินงาน แนะนำบทบาทของผู้เกี่ยวข้องและประสานผู้เกี่ยวข้อง 2.4) ดำเนินการส่งเสริมศักยภาพด้านพลศึกษาตามแผน 2.5) ประเมินและรายงานผล 3) ระบบสนับสนุน 4 ประการ ได้แก่ 3.1) จัดงบประมาณสนับสนุนตามความต้องการจำเป็น 3.2) จัดหาอุปกรณ์ออกกำลังกาย เล่นกีฬา สนาม เพียงพอและเหมาะสม 3.3) เพิ่มเวลาในการส่งเสริมศักยภาพด้านพลศึกษา 3.4) กำหนดบทบาทผู้เกี่ยวข้อง โดยรูปแบบฯและคู่มือการใช้รูปแบบการส่งเสริมศักยภาพสำหรับนักเรียนที่มีความบกพร่องทางการได้ยินระดับชั้นมัธยมศึกษาของโรงเรียนเศรษฐเสถียร ในพระราชูปถัมภ์ มีความเป็นไปได้ในการนำไปใช้ อยู่ในระดับมากที่สุด (=4.66, S.D. =.11) และ (=4.56, S.D. =.12) ตามลำดับ

3. ประสิทธิผลผลของรูปแบบการส่งเสริมศักยภาพด้านพลศึกษาสำหรับนักเรียนที่มีความบกพร่องทางการได้ยิน ระดับชั้นมัธยมศึกษาของโรงเรียนเศรษฐเสถียร ในพระราชูปถัมภ์ พบว่า ระดับสมรรถภาพทางกายของนักเรียน ประกอบด้วย ความอ่อนตัว ความแข็งแรงและความอดทนของกล้ามเนื้อและความอดทนของระบบหัวใจ และไหลเวียนเลือดก่อนและหลังการส่งเสริมศักยภาพด้านพลศึกษา แตกต่างกันอย่างมีนัยสำคัญ .05 ทุกรายการทดสอบ นักเรียนและผู้ปกครองมีความพึงพอใจต่อการส่งเสริมศักยภาพด้านพลศึกษา อยู่ในระดับมากที่สุด (=4.70, S.D. =.21)